**Берекет Бақытжанұлы Кәрібаев**

**ҚР ҰҒА академигі,**

**әл-Фараби атындағы Қазақ ұлттық университеті,**

 **Тарих факультетінің профессоры,**

**тарих ғылымдарының докторы**

**Матай Төртқара Апыр батыр**

 Қазақ Елінің тәуелсіздік кезеңіндегі әр күні, әр жылы тарих қойнауына енген сайын халқымыз бірнеше мыңжылдық тарихымыздағы жарқын беттерді жаңаша оқып, небір тарихи тұлғаларымызды танып-біліп жатыр. Тәуелсіздікке дейінгі тарихи танымымыз бен тәуелсіздік кезеңіндегі тарихи танымымыз салыстыруға келмейтін дүниеге айналғандай. Соңғы отыз жыл ішінде отандық тарих ғылымы теориялық-әдістемелік жағынан, ғылыми -практикалық жағынан алға дамып, халқымыздың рухани сұраныстарына жауап беруде. Бұл үдерістің күн санап өсіп, ұлғайып жатқанын көрудеміз. Өйткені Қазақ Елінің саяси басшылығы отандық тарих ғылымының қоғамдағы алатын орны мен маңызын жете сезініп, оған барынша қолдау көрсетіп жатыр. Осы жерде Қазақстан Республикасының тұңғыш президенті Н.Назарбаев пен қазіргі кездегі ел президенті Қ.-Ж. Тоқаевтың ел тарихына қатысты, ондағы аса маңызды тарихи оқиғалар мен көрнекті жеке тарихи тұлғаларға қатысты айтқан ойлары мен тұжырымдарын көптеп келтіруге болады. Бұл айтылған ойлар мен тұжырымдар тарихшыларға тарихымызды жаңаша тұрғыда зерттеуге тың серпіндер берді.

 Кешегі кеңестік кезеңде қоғамтанушы мамандарға, оның ішінде тарихшыларға арналған дайын және жалғыз ғана үстем маркстік-лениндік методология болды. Жетпіс жылдай осы методологияға сүйенген қоғамтанушы мамандар үшін тәуелсіздігіміздің алғашқы жылдары одан бірден арыла қою қандай қиындықтар туғызса, ескінің орнына келген жаңа өркениеттік ұстанымды қабылдай қою да сондай қиындықтар туғызғанын бәріміз білеміз. Соған қарамастан жаңа ұстанымның толық жеңіске жетуі отандық тарих ғылымындағы ең үлкен жетістік деуге болады. Екі ұстаным арасында қандай басты айырмашылық бар десеңіз, ол мынада. Бұрынғы методология таптық принципке негізделіп, халықтың бір бөлігінің тарихы ғана қарастырылды. Соның нәтижесінде қазақ халқының небір асылдары – хандар мен сұлтандарға, билер мен батырларға, ақындар мен шайырларға, дін қайраткерлеріне, XX ғасыр басындағы ұлт қайраткерлеріне ел тарихынан орын берілмеді. Ал өркениеттік ұстаным дегеніміз таптық ұстанымға қарсы -халықтық, ұлттық ұстаным дегенді білдіреді. Тәуелсіздігіміздің алғашқы жылдары қоғамтану саласындағы негізгі теориялық мәселе оң шешілгендіктен, тарихшыларымыз да жаңа ұстанымға сүйеніп, тарихымызды зерттеуге белсене кіріседі. Соның нәтижесінде ел үшін тер төгіп, жанын берген небір тарихи тұлғаларымыз өз халқына қайта оралды. Олардың көпшілігінің есімдерін мәңгі есте қалдыру үшін оларға ауылдар мен елді мекендерге, мектептер мен көшелерге олардың есімдері берілді, ескерткіштер орнатылды. 1993 жылы «Орбұлақ шайқасының» 350 жылдығына орай арнайы үкіметтің қаулысы шығып, тарихи мереке арнайы түрде тойланды. Соның аясында қазақ - жоңғар соғыстарында ел билеген хандар мен сұлтандарымыздың, қол бастаған батырларымыздың, ел бірлігін ту еткен билеріміздің тұлғалық болмыстарын зерттеу ісі қолға алынды. Жалпы, XVII-XVIII ғғ. тарихымызға тереңдеу арқылы қаншама тарихи тұлғаларымыз қайта тірілді. Қаншама батырларымыз туған халқымен қайта қауышты және әлі де қауышып жатыр. Қаракерей Қабанбай, Қанжығалы Бөгенбай, Шақшақ Жәнібек, Табын Бөқенбай, Тама Есет, Шапырашты Қарасай, Наурызбай және тағы басқа жүздеген батырларымыздың есімдері халық жадынан өшпестей орын алды. Қазіргі кезеңде олардың да есімдерін мәңгі сақтау үшін көптеген іс-шаралар жүзеге асырылу үстінде. Сондай тұлғалар қатарына біз қарастырғалы отырған – Апыр батыр да жатады.

 XVIII ғасырда өмір сүрген батырларымыз туралы сөз еткенде ең алдымен сүйенеріміз, ел аузында ұрпақтан ұрпаққа жетіп отырған тарихи аңыз-әңгімелер. Халық өз ортасынан шығып, елін, жерін қорғаған батырларының өмірі мен ерлік істерін, айтқан сөздерін ешқашан есінен шығармай, келесі ұрпақтарына үлгі ретінде айтып отырғаны белгілі. Олардың есімдері жазба тарих беттеріне түспесе де ауыз әдебиеті арқылы күні бүгінге дейін жетіп отыр. Ал олардың тікелей ұрпақтары болса, қандай заман болмасын бабасының ерліктерімен қатар, олардың мәңгілік мекенін де ұмытпай, естерінде сақтаған. Ал, егерде ол тұлғалар киелі мекен – Түркістандағы Қожа Ахмет Яссауи кесенесінде жерленсе, онда олардың есімдері соңғы отыз жыл ішінде «Әзірет Сұлтан» мемлекеттік тарихи- мәдени қорық-мұражайының ғылыми мамандарының ізденістері арқасында анықталып жатыр. Апыр батыр есімі де соңғы жылдары анықталған тарихи тұлғалар қатарына жатады. Олай болса, біз төменде қалың найманның матай руының төртқара тармағынан шыққан Апыр батыр туралы қолымызда бар тарихи материалдарға сүйеніп, тарихи тұлғаның ел тарихындағы алатын орны мен рөлі туралы ізденістерімізді қалың көпшілік назарына ұсыналық.

 Алдыменен, Апыр батыр туралы қолымыздағы материалдарға қысқаша тоқтала кетсек.

 Апыр батырдың есімі тікелей өз ұрпақтарының жадында болғанымен, халыққа есімінің тарала бастауы 2000 жылдардың басынан басталады. Алғашқылардың бірі болып тарихи тұлға туралы Жезқазған қаласында жарық көретін «Мысты өңір» атты аймақтық апталық газеті Төкен Әлжантегінің «Апыр батыр» атты деректі хикаятын жариялайды[1, 12-13 бб.]. Бұл газет материалында автор ел арасындағы тарихи аңыз-әңгімелерге сүйене отыра, Апыр батырдың өмір жолы, батырлығы туралы суреттеп жазады. Осы материалдан соң Апыр батыр туралы әр түрлі материалдар газеттер мен сайттарда жарық көре бастайды. Бірақ олардың көпшілігі бірін –бірі қайталайды. Оларда Апыр батырдың Ұлытау өңірінде дүниеге келгендігі, туылғанда дене бітімі ерекше болғандығы, жас кезінде –ақ Алпамыстай алып болғандығы, жеткіншек кезінен жоңғарларға күреске қатысқандығы, жекпе-жектерде жауларын жеңгендігі және Қабанбай батырдың ту ұстаушысы болғандығы жөнінде айтылады. Сондай-ақ батырдың денесі Қожа Ахмет Ясауи кесенесінде жерленгендігі жөнінде баяндалады. Түркістандағы киелі мекенге жерлену әркімнің пешенесіне жазылмағанын ескере отыра, Апыр батырдың өз заманында ерекше тұлға болғанына көз жеткізуге болады.

 2015 жылы 4 наурызда өткен «Әзірет Сұлтан» мемлекеттік тарихи-мәдени қорық-мұражайының Ғылыми Кеңесі өзінің №4 хаттамасымен «Найман төртқара Апыр батыр Қожа Ахмет Ясауи кесенесінде жерленген» деген тұжырымға келеді. Бұл тұжырымнан кейін Апыр батырға деген өлкетанушылар арасында қызығушылық еселеп артады. Соның дәлеліне 2016 жылы Мұрат Қазамбаевтың «Апыр батыр» атты кітабының жарық көруі жатады[2].

 2017 жылы Ұлытау өңіріндегі Бұланты шайқасындағы қазақ жасағы жеңісінің 290 жылдығына орай мерзімді басылымдарда шайқастың маңызы мен оған қатысқан қазақ батырлары жөнінде көптеген материалдар жарық көрді[3; 4; 5, 88-89; 6]. Жарық көрген материалдар ішінде Бұланты шайқасында ерлік көрсеткен XVIII ғасырдағы қазақ батырларының ішінде Апыр батыр есімі де кездеседі. Біздің ойымызша, Апыр батырдың өмірі мен оның тұлғалық болмысына арналған ізденістер мен зерттеулер әлі алда деп санаймыз.

 Апыр батыр жөніндегі зерттеулерімізді алдыменен оның шежіресіне, шығу тегі мен ата – бабаларына арнасақ.

 Алдыңғы бетте біз Апыр батырды найманның матай руындағы төртқара тармағынан шыққан деп жазған едік. Олай болса, оқырмандарға түсінікті болуы үшін осы жерде батырдың шежіресіне тоқталалық.

 Қазақ шежіресі бойынша найман тайпасы – Орта жүздегі алты тайпаның бірі. Осы жолдардың авторы «Қазақ ру-тайпаларының тарихы» жобасы бойынша жарық көрген үш томдық «Найман» кітабында наймандардың руларына арнайы тоқталған болатын. Онда көптеген найман шежіресіне қатысты мәліметтерді ғылыми тұрғыда саралай келе, бұл көне тайпаның өз ішінде он ірі рудан құралғанына көзімізді жеткізген едік. Олар мыналар: 1. Терістаңбалы, 2. Қаракерей, 3. Матай, 4.Садыр, 5. Төртуыл, 6. Саржомарт, 7. Көкжарлы, 8. Бура, 9. Балталы, 10. Бағаналы. Бұл аталған он ру шығу тегіне, орналасуына және рулық таңбаларына қарай былайша топтасады:

1. Төлегетай рулар тобы(немесе төрт Төлегетай) – Қаракерей, Матай, Садыр және Төртуыл рулары.
2. Ергенекті рулар тобы - Саржомарт, Көкжарлы, Бура.
3. Ұлытау рулар тобы - Балталы, Бағаналы.
4. Терістаңбалы руы.

 Барлық найман руларына ортақ ұран – «Қаптағай», таңбасы – V түріндегі белгі. Есімі бүкіл найманның ұранына айналған Қаптағай батыр – матай руынан шыққан тарихи тұлға болып саналады. Зерттеушілер Қаптағайды XV ғасырда өмір сүрген деп есептейді. Сонымен бірге найман құрамындағы он рудың жеке өз ұрандары мен рулық таңбалары бар. Мысалы, Садыр руының ұраны – Алдияр, Матай руының ұраны – Бөрібай, Қаракерей ұраны – Қабанбай, Төртуыл ұраны – Баймұрат, Терістаңбалы ұраны - Жарылқап[7, 47].

 Матай руы өз ішінде Аталық, Қаптағай және Кенже атты үш үлкен рулық бөлімдерге бөлінеді. Шежірелік материалдар бойынша Қаптағай ру бөлімі Жолдас, Қияс, Қарауыл және Жасық атты төрт рулық бөлімшеге жіктеледі[8,71]. Жолдастан - Есенкелді, Теке атты екі тармақ шығып, Есенкелдіден - Жарылқамыс, Жолан атты екі ру атасы өсіп шығады[8,71].

 Шежірені ары қарай тарқатсақ, Жарылқамыстан – Жамбы, Жәнібек, Сүйін және Бөлек атты аталар таралады[2, 50]. М. Тынышпаев шежіресінде Жарылқамыстан кімдердің тақатылатыны айтылмайды, бірақ Төртқара руы бөлініп шығарылады[8,71]. Осы жерде мынадай түсініктеме бере кетуді жөн көріп отырмыз. Интернеттегі кейбір материалдарда Алты Ата Әлім тайпалық одағындағы Төртқара тайпасы мен Жарылқамыстан тарайтын Төртқара аталығын бір бірімен байланыстыратын немесе бір бірінен тарататын пікірлер кездеседі. Қазақтың ру-тайпалық жүйесіндегі тайпалар мен тайпалық бөлімдерде, олардың бөлімшелерінде, олардан таралатын рулар мен рулық бөлімдерде, рулық бөлімшелерде, аталар мен аталықтарда, олардың тармақтарында ұқсас атаулар көптеп кездеседі. Олардың шығу себебін анықтамай, ұқсас атауларына қарай оларды бір бірімен байланыстыру үлкен қателік. Мына жерде атаулар ғана ұқсас келеді де, екі Төртқараның бір бірімен байланысы жоқ деп санаймыз. М.Қазамбаев Матайдағы Төртқара атауының пайда болуын былайша түсіндіреді: «Найманның Матай руының Қаптағайдың баласы Есенгелдіден туатын Жарылқамыстың төрт ұлының төртеуі де еңгезердей алып батыр, өздері қара болған соң, Жарылқамыстың төртқарасы аталған көрінеді»[2, 51]. Біз бұл тұжырыммен толық келісеміз.

 Жарылқамыстың төрт ұлының бірі – Сүйін болса, Сүйіннен – Қаракөз және Малкелді есімді екі ұл туады. Ал Қаракөзден біздің кейіпкеріміз – Апыр батыр дүниеге келеді[2, 51]. Дерек материалдарының көпшілігі батырдың туылған жылы деп – 1700 жылды көрсетеді.

 Жоғарыда Есенгелдіден Жарылқамыспен бірге Жолан атты ұлдың туылғанын айттық. Жоланнан - Алакүшік, Асан, Жалтыр атты үш аталық таралады. Алакүшіктен – Ақшора, Шаппа атты екі ұл туылған. Шаппаны - Қаптағай Шаппа деп атайды, ол Тәуке ханның тұсында белгілі билердің бірі болған. М.Тынышбаевқа жүгінсек, Асаннан – Жақсылық, Бөрте, Қаржау және Сары атты ұлдар туылған екен. Шежіреде Бөртенің ұрпақтары туралы айтылмайды, бірақ оның өзі жөнінде мынадай түсініктеме беріледі: «Бөрте 1723 жылы қалмақтардың қолына түсе жаздайды да, Шыршық өзенінен жүзіп өтіп, қашып кетеді»[8,72]. Ал Сарыдан – Бөрібай, Қара, Жаубөрі және Жабай атты төрт ұрпақ өсіп – өнеді[8,71-72; 16,215].

 Апыр батырдың ата-бабалары туралы баяндайтын ең бір құнды дерек, ол – шежірелік жыр-аңыз материалдары. Төменде сол мәліметтерге назар салалық. Жүз томдық «Бабалар сөзі» атты халық ауыз әдебиеті жинағының 82 томы шежірелік жыр-аңыздарға арналған. Онда Апыр батыр мен Бөрібай батырдың ата-бабалары туралы былайша жырланады:

 «Өкіреш, Найман, Жалайыр, Төлегетай,

 Төртуыл, Қаракерей, Садыр, Матай.

 Үш жүзде мұнан асқан жан болмаған,

 Байлық, билік кетпеген ер Қаптағай.

 Баласы Қаптағайдың Есенгелді,

 Әр-әркімге қылайын мына жырды.

 Есенгелді баласы Жарылқамыс, батыр Жолан-ды,

 Қай адамнан қалмады мына заман...»[9, 349]

Бүкіл Матай руына есімі ұранға айналған Бөрібай батыр – осы Жоланның төртінші ұрпағы болып саналады. Ал Апыр батыр болса, Жоланның ағасы Жарылқамыстың төртінші ұрпағы. «Тектіден текті туады, тектілік тұқым қуады» дегендей, Апыр батыр мен Бөрібай батырлар есімі бүкіл Найманның ұранына айналған Қаптағай батырдың жетінші ұрпақтары болып келеді. Тектілік туралы мәтелдің ақиқатына осы жерде тағы да бір көз жеткізгендей боламыз.

 Жалпы, Төлегетайдың төрт ұлынан – Қаракерей, Төртуыл, Матай және Садырдан тараған рулар мен рулық бөлімдердің Шығыс Қазақстан мен Жетісудың шығыс жағында қоныс теуіп, мекен ететіні көпшілікке белгілі жәйт. Ал, сонда Матайдың Төртқара руы Ұлытауға қашан келген, қалай келген деген заңды сұрақтардың алдымыздан шығатыны белгілі. Оған біз, жауапты Жезқазған өңірінің өлкетанушысы Мұрат Қазамбаевтың «Апыр батыр» кітабынан табамыз. Ешбір өзгерізсіз және қоспасыз автордың материалын осы жерде келтірмекшіміз.

 «Матайдан тараған (Жарылқамыстың төрт бөрісі) Төртқара руының Сарыарқа, Ұлытау жеріне келіп қоныстануы жөнінде әртүрлі пікірлер бар, соның бірі былай баяндалады. Ертеде Ұлытау өңірін жайлап жүрген Найманның Бағаналы, Балталы елінің тірегі болған әйгілі кербалақты Ер - Шоштанның әкесі Шегедек батырдың қартайған шағында, Шоштан батырдың қабырғасы әлі қата қоймаған кезі, жау шауып, елдің малын айдап кетсе керек. Соққыға жығылған малшылардың айтуынша жау көп, карулары мығым. Елдің ішінде, бұл кезде қол бастайтын батырдың көрінбей тұрғаны, қарт Шегедек батырдың көңілін онсыз да мазалап жүрген. Бұл жайды естіген қарт батыр қапаланып, бармағын тістеп көп қиналыпты. Кенеттен, осыдан екі - үш күн бұрын көрген түсі ойына түсіп, оны өзі жориды. Түсінде күздің алаң - бұлаң кезі екен дейді, аңға шыққан Шегедек батырдың қолында жас бала бүркіті бар екен. Бір мезетте бала бүркіттің басындағы тұмығын сыпырмақшы болып, жұлқынғанын көрген Шегедек батыр, неге алаңдады аңды сезді ме деп, аспанға ұшырып жібереді. Бір кезде, аспанды қара бұлт қаптап, жан-жақтан қалың қарға келіп, төңіректі азан - қазан қылады. Ұшқан қара топырақ көзді басса, қарғалардың қаңқылына құлақ шыдайтын емес. Аспанға қараса, балапан бүркіт қарғалармен жалғыз шайқасып қырғидай тиіп жатыр екен. Қарға көп, ол жалғыз. Арада бала бүркіті көрінбей де кетеді. Ойпырмай бұл не болады екен, жас қыраным мына пәлелерден зиян көрмесе болар ма - деп ойлаған қарт батырдың көзі шығыстан қиқулап ұшып келіп қалған, төрт қара қыран бүркіттерге түседі. Төрт қыран келе қарғаларды бытырлатып қыра бастайды. Ой-аллай сол түс осыған көрінген болар деп жорыған Шегедек, бөтеннің көзіне де түсірмейтін, кер арғымағын алдырып, Шоштан баласын шақырған екен дейді. - Балам қабырғаң қатапағанмен, ел басына іс түсті, қол бастап, жаудың соңына түс – алла қаласа, жолың болар – деп батасын береді. Шоштан батырдың он алтыға аяқ басқан кезі болса керек. Елден қол жинап жаудың ізіне түседі. Үш күн, үш түн қуып отырып, жауға жетсе, қалың қолды жау қашар емес. Келсең кел деп шепке тұрады. Шоштанның қасындағы нөкерлері жүрексініп тұрып қалса да, шегінбей Ер Шоштан жалғыз өзі қиқу салып қалың жаудың ішіне кіріп, ойран сала бастайды. Күш тең емес. Шоштанды жау қоршауға айналғанда, шайқасты сырттан байқап тұрған, тосыннан көмекке төрт біркелкі еңгезердей батырлар көмекке келіпті. Бiрiгiп жүріп бесеуі жаудың бетін қайтарып малдарын арашалап алыпты. Жалғыз өзі жүрексінбей, қалың жауға шапқан жас батырға риза болған төртеудің бірі жерге түсіп, Шоштанның атының басын тежеп, қолын алып, жөн сұрасыпты. - Е, жаста болса жүректі батыр екенсің, сенің өжеттігіңе риза болдык, - қай елсің дейді. Мен найман, бағаналы елінің жігітімін дейді Шоштан. Ой, өзіміздің бауырымыз болдың ғой, бізде найманбыз, Шыңғыс тауын жайлаған матай еліненбіз деп танысып төс түйістіріп кұшақтасады. Төрт батырға риза болған Ер - Шоштан, төрт батырды ертіп елге келеді. Келсе қарт батыр мал сойып, тойға дайындық істеп қойған көрінеді.

Төрт ағаңды ертіп әкелдің бе? – деп төтеннен баласы Шоштанға сұрақ қояды да, бұған аң - таң қалған баласына алдында көрген түсін баяндап айтады. Келген төрт батырдан жөн сұрасқан Шегедек, - E, өзіміздің Найман елінің шығыстағы қалың тумаларынан екенсіңдер ғой - деп қарт батыр көзіне жас алып, құшақтап беттерінен сүйіп, бір ай қонақ еткен көрінеді. Күндердің күні сый сияпат, көп құрмет көрген төрт батыр келiп Шегедек батырдан елге қайтуға рұқсат сұрайды. Шегедек батыр - ия батырларым сендерге ұялмайтындай не сый тартарымды білмей отыриын. Сендерге не берсе де артық емес, дегенмен қалағандарыңды алыңдар. Менің көңілім, сендерге осы жерден жер берсем деймін. Біріккен елді жау алмас деген, осы жерде Найманнан шамалы ел бар соның бір туының iшінде болсаңдар деймін. Сұрағандарыңды алыңдар, ия болмаса осы жерден жер алып менің баламның ағасы болыңдар дейді. Ағайынды Жамбыл, Жәнібек, Сүйін, Белек төртеуі келісіп елдің арасы үзілмесін деп осы Ұлытау өңірінде Сүйін батыр үйленіп, үй болып қалған көрінеді. Сүйіннен тараған төртқара руының бір атасы осы Ұлытау және Сыр өңірінде тараған, ал екі атамыздың ұрпақтары еліміздің шығыс өңірінде табылды»[2, 48-50].

«Сонымен, Шегедек батыр Сүйінге арнайы айттырып, өзі қалаған бағаналы елінің бір сұлуына үйлендіріпті. Содан Сүйіннен – Қаракөз, Малкелді туады. Қаракөзден - Апыр батыр мен Қойбағар, ал Малкелдіден Берсей, Сарықұл туды»[2,51]. Осылайша, Матайдың Төртқара руының Ұлытау өңіріне қалай келгендігін осы материал арқылы түсіна аламыз.

 Ал олардың бұл өңірге қашан келгендігін Апыр батырдың дүниеге келген жылына қарап шамалауға болады. Тағы да М.Қазамбаев материалдарына жүгінсек, онда автор екі түрлі дерек көздерінде батырдың туған жылы деп екі жылдың – 1700 жыл мен 1710 жылдың көрсетілетінін айтып өтеді[2,35].

Біздің ойымызша, Апыр батырдың туған жылына екінші дата, яғни 1710 жыл сәйкес келеді дейміз. Оған мынадай өлең жолдарынан алынған үзінді дәлел болады. 1727 жылы болған Бұланты шайқасындағы Апыр батырдың ерлігі былайша жырланады:

 «...Ортадан шықты бір алып,

 Алдаспанын қолға алып.

 Атой салып аттанып,

 Қалмақ жерді жастанды!

 Сермегенде ол қылышты,

 Екі адам жетпес құлашы.

 Он жетісінде құрсанып,

 Найманның бір баласы,

 Қылыш ілген білекке,

 Апыр Қаракөз баласы!»[2,34].

1727 жылғы шайқаста батырдың жасы 17-де болса, онда оның дүниеге келген уақыты – 1710 жылға сәйкес келеді. Осы датаны негізге ала отыра, біз Апыр батырдың атасы Сүйіннің Ұлытау өңіріне шамамен XVII ғасырдың орта тұсында келіп қоныстанған деген қорытынды жасаймыз.

 Апыр батырдың дүниеге келуі мен оның Апыр деп аталуы туралы тағы да М.Қазамбаев былай деп баяндайды: «Aпыр аталуына мынадай оқиға себеп болыпты. Жаңа туып жатқан нәресте өте алып денелі болып туған екен, елдің әйелдері баланы жөргектеп жатқанда ауылда бір 100-ге келген жетім кейуана болған деседі. Сол сұқтанып қарап, - апырай мұндай да бала туады екен-ау деп үйден шығып кетіпті. Ой бұй-ана әженің тілі тимесе кетті деп бір жеңгесі жаңағы кейуананы үйге қайта кіргізіп, шеше-ау, балаға түкіріңіз, батаңызды беріңіз, сіздің жасыңызды берсін деп жаулықты қолына ұстатқан екен. Сонда жаңағы 100-дегі кейуана менің жасым бұған не керек, оданда мынадай бата берейін-деп қолын жайған екен.

Еліне қорған батыр болсын,

 Ұрпағы тарап үлкен ел болсын,

Қаһарынан жау қаймығып,

 Атағы ұшан теңіз болсын! - деген екен. Содан азан шақырылып қойған аты аталмай аты Апырай бала кейін Апыр-батыр аталып кеткен көрінеді. Жасынан алып денелі бала он жасында он алтыдағы жігіттердей болған деседі. Он бес жасында жылқыға келген барымташылармен шайқасып, жалғыз шоқпармен ұрыларды аттарынан соққымен жығып, малды аман алып қалған екен. Содан бастап Апыр-батыр атанып, үлкендермен қатар елдегі жауапты істер атқара бастаған. Алып күштің иесінің бойының биіктігі соншалық шаңырақты бақансыз көтерген деседі. Елдегі жігіттер арасындағы күрестерде, түйе палуан сайысында Апыр-батырға ешкім қарсы келе алмаған көрінеді. Апыр-батырды шамалы ат көтере алмай түйеге мінген көрінеді. Кейін қара сүлік атты тұлпары болып, сонымен ғана жауғa шығатын көрінеді»[2,51-52].

 Тарих ғылымында «Тарихи тұлғаны тану үшін оның өмір сүрген заманын білу керек» деген қағида бар. Осы қағидаға сай, Апыр батырдың тарихтағы алатын орны мен атқарған рөлін білу үшін XVII ғасырдың соңы мен XVIII алғашқы отыз жылдығы арасындағы Қазақ хандығының ішкі – сыртқы саяси жағдайына, осы кезеңдегі қазақ-жоңғар қарым-қатынастарына назар аударып көрсек.

 Қазақ Елі өзінің үш мың жылдық тарихында бірнеше ірі-ірі тарихи дәуірлерді басынан өткергені белгілі. Скиф-сақ дәуірі, ғұн дәуірі, түрік дәуірі, оғыз-қыпшақ дәуірі, Алтын орда дәуірі, Қазақ хандығы дәуірі және тағы басқалары. Бұл дәуірлердің ортақ белгілеріне - сабақтастық және үздіксіздік принциптері бойынша жалғасын тапқан бір этностың нақты бір кеңістік пен бірнеше мыңжылдарға созылған уақыт желісінде тек өзіне ғана тән тарихи, мәдени, рухани ортақ құндылықтарды қалыптастыруы мен оны дамытуы жатады. Сонымен қатар аталған әрбір тарихи дәуірдің ел тарихында алатын өзіндік ерекшеліктері мен айрықша белгілері де бар. Ел тарихындағы өзіндік алатын орны мен маңызы ерекше тарихи дәуірге – Қазақ хандығы дәуірі жатады. Уақыт жағынан алғанда бұл дәуірге - XV ғасырдың ортасы мен XIX ғасырдың бірінші ширегі аралығы енеді, ал әлемдік тарих тұрғысынан қарасақ, бұл дәуір - Ортағасырлардың соңғы кезеңі мен Жаңа заманның алғашқы кезеңдерін қамтиды.

 Хандық дәуірдің уақыт шеңберіне – ұлттық сипаттағы мемлекетіміз Қазақ хандығының тарих мінберіне көтерілген кезі – XV ғасырдың ортасы мен XIX ғасырдың 20-шы жылдарының бірінші жартысында оның тарих көшінде қалған кезі жатады. ол үш жарым ғасырдан астам уақытты қамтиды. Үш жарым ғасырдан астам тарихы бар Қазақ хандығы дәуірін өз ішінде саяси тарихтың дамуына қарай шартты түрде екі үлкен кезеңге бөлуге болады. Бірінші кезеңге – хандықтың бір орталықтан басқарылып тұрған жылдары жатса, ал– Қазақ мемлекетінің бытыраңқылыққа ұшыраған жылдары – екінші кезеңді құрайды. Керей мен Жәнібек хандар тұсынан Тәуке хан қайтыс болғанға дейінгі, яғни 1715 жылғадейінгі аралық хандық дәуірдің бірінші кезеңі болса, одан кейінгі Әбілқайыр хан, Қайып, Болат хандар және Жолбарыс хандардан бастап хандық дәуірдің екінші – бытыраңқылық кезеңі басталады.

 Апыр батырдың туған жылы мен жастық шағына қарап отырсақ, ол - хандық дәуірдің өтпелі кезеңіне сәйкес келеді екен. Кейбір ауыз әдебиетінің материалдарында Тәуке хан қайтыс боларының алдында ұзақ уақыт төсек тартып жатқан делінеді. Бұл дегеніміз орталық биліктің әлсіреп кеткенін көрсетеді. Осыған байланысты жергілікті жерлерде беделді сұлтандар өздерін хан сайлап алып, жеке дара саясат жүргізе бастайды. Бұл үрдіс ақыр аяғында Тәуке ханның өлімінен кейін Қазақ хандығында бірнеше ұсақ хандардың пайда болуына алып келгені баршамызға аян.

 Осы жерде Қазақ хандығындағы бір орталықтан басқарылатын кезең мен бытыраңқылық кезеңдегі сыртқы саяси жағдайларды бір бірімен салыстырып көрсек. Сонда біз, екі кезеңді салыстыру арқылы неге бінші кезеңде қазақ қоғамында батырлар аз болған және екінші кезеңде кенеттен батырлар көбейіп кеткен сұрақтарға жауап табамыз.

 Ол үшін хандық биліктің, оның ішінде билікте отырған ханның ел алдындағы негізгі құқықтары мен міндеттеріне көңіл аударалық. Ол үшін сәл де болса, тарихымыздың тереңіне бойлап көрелік.

 Қазақ хандығы дәуірінегі хандық биліктің Алтын Орда кезеңіндегі хандық билікпен тікелей тарихи сабақтастығы болғандығын ешкім де жоққа шығармайды. Өз кезегінде Шыңғыс хан негізін қалаған моңғолдық хандық билік жүйесі өзіне дейінгі көне түріктердің, ал олар болса, біздің заманымызға дейінгі ғұндардың билік жүйесімен байланысып жатыр. Ондай байланыстар территориялық, тілдік, мәдени, экономикалық, этникалық факторлармен қатар, билік жүйесінің сабақтастығынан да көрінеді. Ежелгі ғұндардағы, көне түріктердегі және Шыңғысхан заманынан бергі моңғолдардағы билік жүйесіндегі жоғары билеушілердің атақ-лауазымдарындағы (титулатура) ортақ белгіге - мемлекеттің негізін қалаған тұлға бойында, яғни әулеттік биліктің негізін қалаған адамның болмысында киелілік қасиеттерінің болғандығына сол замандардағы қоғам мүшелерінің толығымен сенуі жатады. Белгілі бір тұлғаның бойында киеліліктің болуы – оны өз замандастарынан ерекшелеп, ерекше жаратылған, тумысы бөлек, небір асыл қасиеттерге ие етіп көрсетеді. Ал оның ұрпақтары уақыт өте келе ол тұлғаны одан әрі дәріптеп, оның жаратылысын ерекше тылсым, құпия, адам таңқаларлық ғажайып құбылыстармен байланыстырады да, қорытындысында оның дүниеге келуі Көктің (Аспанның, Тәңірдің, Жаратушының) қалауымен жүзеге асқан деп есептейді. Ал оның Жер бетіндегі негізгі міндеті адамдарды басқару, оларды бақытты ету болған деп айтылады. Ең бастысы, ежелгі және ортағасырлардағы адамдар сол замандағы билік жүйесіне және оның ең жоғары сатысындағы тұлғаның заңдылығына құдайдай сенген.

 Осылайша, жаңа әулеттің негізін қалаушы тұлға тірі кезінде өзінің атақ – лауазымына немесе қайтыс болғаннан кейін оның тікелей мұрагерлері өздерінің атақ-лауазымдарына Көктің Ұлы екендігін және тағы басқа осындай сипаттағы қасиеттерін қосып жазып отырған. Мұндай дәстүр ғұндарда, түріктерде және моңғолдарда сақталған. Мысалы, ежелгі ғұндардың жоғары билеушілерінде - ««Көктің қалауымен тағайындалған Ұлы шаньюй», «Аспан мен Жерден жаратылып, Күн мен Айдың қалауымен тағайындалған ғұнның Ұлы Шаньюйі» деген, көне түріктердің қағандарында – «Көктен жаралған ұлы Түріктің, ақылды әрі қасиетті Көктің ұлы», немесе «Көктен жаралған кемеңгер Көктің ұлы, түрік қағаны» атты атақ-лауазымдар, ал Шыңғысхан болса, «Мәңгі Көктің күшімен, Көк пен Жердің қолдауымен даңқымды асырып, көп рулы елді өз билігіме бағындырдым» деп жариялайды, Гүйік қағанның 1246 жылғы Рим папасына жіберген жолдауындағы мөрде «Мәңгі Көктің күшімен, шексіз Моңғол империясы ханының жарлығы» деп жазылғандығын»,- айтады өз зерттеуінде ресейлік тарихшы В.В.Трепавлов[10,61-65]. Одан әрі автор ғұн-түрік-моңғол билеушілеріндегі биліктің пайда болуының сатыларындағы ұқсастықтарды былайша тұжырымдайды:

«1) Көк (Аспан) пен Жер билікке лайықты үміткерді таңдайды;

2) Оны Жер дүниеге әкеледі, Көк (Аспан) тағайындайды және қорғайды;

3) Көк қағанға күш береді және оның алдына қойған міндеттерді шешу үшін оған мүмкіндіктер береді;

4) Көк қағанның барлық істеріне жәрдем береді;

5) Көк қаған мен оның мұрагерлерінің қуатына кепіл болады;

6) Қаған мемлекет құрып, оның және өзінің тағдырын Көкке тапсырады. Мұның бәрі ғұндар мен түріктердің идеясымен сәйкес келеді»[10,66].

 Бұдан көріп отырғанымыздай, ежелгі және ортағасырларда Еуразияның далалық бөлігінде империя деңгейінде мемлекет құрған ежелгі ғұндардың, көне түріктердің және моңғолдардың билеуші әулеттері өз биліктерін Көктің құдіретімен жүзеге асқан деген сенімдер арқылы идеологиялық негіздер қалайды. Қазақ хандығы дәуіріндегі хандық билік жүйесі де осы идеологиялық негіздерге сүйенеді. Жалпы қорыта айтқанда, Ұлы Даладағы жоғары билік билеушілерге Жаратушының жарлығымен берілген деген түсінік халық санасына сіңдірілген.

 Сонымен қатар, қазіргі кезеңде зерттеушілер жоғары билікті иеленушінің қандай құқықтары болса, соған сай міндеттері болатынын көрсетіп жүр. [10, 66-67; 11, 62-63]. Ежелгі ғұндардағы жоғарғы билеуші шаньюйдың құқықтары мен міндеттерін С.Г.Кляшторный былай деп түсіндіреді: « а) ғұндарға тиесілі барлық жерлерді, мемлекеттің барлық аумағына басқару құқы болды, соған сай осы аумақтың бәрін қорғау міндеті болды, б) соғыс жариялау және бейбіт келісім жасау құқы мен әскерге жеке басшылық жасау міндеті, в) барлық сыртқы қатынастарды бір қолда ұстау құқы мен мемлекеттің сыртқы саяси бағытын анықтау міндеті, г) бағыныштылардың әрқайсысын өлімге кесу мен өмірін сақтау құқы мен жоғары сот міндеті»[11,62].

 Көне түріктер тарихын руникалық жазба ескерткіштерінің мәліметтері бойынша зерттеп, күрделі зерттеулер жүргізген ірі маман С.Г.Кляшторный түрік қағандары жөнінде өте жақсы сипаттамалар береді. Ол «Орхон ескерткіштеріндегі қаған бейнесі» атты көпшілікке танымал ғылыми мақаласында қағанның билеуші әулеттің жетекшісі бола тұра, сонымен бірге жоғары көсем, сот және абыз, әскердің қолбасшысы міндеттерін атқарғандығын айта келе, олардың да құқықтары мен міндеттерінің ғұн шаньюйлерінің құқықтары мен міндеттеріне сәйкес келетінін жазады[12,14-15].

 Т.И.Сұлтанов та өз зерттеулерінде Алтын Орда хандарының құқықтары мен міндеттерінің ғұн шаньюйлері мен түрік қағандарымен сәйкес келетінін айтады. Ал өз кезегінде біз дәл осындай ұқсастық пен сабақтастықтарды Алтын Ордадағы хандық билік пен Қазақ хандығындағы хандық биліктер арасынан көре отыра, жалпы, олардың ежелгі ғұндар шаньюйлерінің, одан кейінгі көне түрік қағандарының құқықтары мен міндеттерімен тікелей байланысын байқаймыз. Т.И.Сұлтанов Алтын Орда хандары мен қазақ хандарының құқықтары мен міндеттерін ешбір айырмасыз, бірдей деп көрсетеді[13,72;11,354-355].Оның дәлелдеп көрсетуі бойынша алтынордалық хандар мен қазақ хандарының кем дегенде 5 құқықтары мен тікелей солардан туындайтын 5 міндеттері болған. Олар мыналар:

«1. Хан билеуші әулеттің басшысы және барлық қазақ тайпаларының ең жоғарғы сюзерені ретінде хандықтың барлық аумағына, ұлыстарға қарасты барлық жерлерді басқаруға құқылы болды, ал соның салдары ретінде оның ең басты міндетіне – сыртқы жаулардан елді қорғау жатты.

2.Ханның соғыс жариялау және бейбіт келісім жасау құқы болды, одан әскердің бас қолбасшысы болу міндеті туындайды.

3.Ханның шетел елдермен келіссөздер жүргізуге құқы болды, соның салдары ретінде мемлекеттің сыртқы саяси бағытын анықтау міндеті жатты.

4. Ханның қоластындағыларды өлтіруге немесе тірі қалдыруға құқы болды, оның салдарына жоғары сот міндетін жүзеге асыру жатты.

5. Ханның заң шығару және қоғамның барлық мүшелеріне ортақ жарлық шығару құқы болды, ол құқықтан ханның өмір сүріп отырған қоғамдық құрылысты және тәртіпті сақтау міндеті туындайды»[11, 354].

 Жоғарыда айтылған ойларымызды түйіндей келе, мынадай ортақ қорытынды жасауға болады. Қазақ жерінде әр замандарда билік құрған билеушілер ең алдымен елдің басшысы, жердің иесі құқығын иелене отыра, елдің бірлігін сақтау мен жердің тұтастығын қорғау міндеттерін атқарған. Ол үшін барлық әскерге қолбасшылық жасау құқығы берілген. Менің ойымша, Керей мен Жәнібек хандардан Тәуке ханға дейінгі қазақ хандары бұл құқықтары мен міндеттерін абыроймен орындаған деуге болады. Олар елді біріктіріп, ру-тайпа батырларына сенім артып, оларды ортақ мақсатқа бағыттай білген. Қазақ хандығының бір орталықтан басқарылатын кезеңінде жеңіс те, жеңіліс те ханның атында болып, батырлар есімдері хандардың көлеңкесінде қалып отырған. Сол себепті де хандықтың тұтастық кезеңінде батырлар есімдерінің өте аз кездесуі осыдан деп білеміз.

 Ал енді Қазақ хандығы бытыраңқылыққа ұшырап, бірнеше хандар пайда болып және олар бір бірімен алысып-жұлысып жатқан кезеңде ел бірлігін сақтау мен жердің тұтастығын қамтамасыз ету міндеттері ру-тайпа батырларының иығына түседі. Сол себепті де XVIII ғасырдан бастап қазақ қоғамында батырлар шоғыры көптеп шыға бастайды. Бұл заңды үдеріс болатын. Ел мен жерді қорғау – бұрын биліктің міндеті болса, енді батырлардың үлесіне тиеді. Қазақтың басқа да батырлары секілді Апыр батыр да осы міндетті жас кезінен бастап атқара бастайды.

 Енді Апыр батыр өмір сүрген замандағы қазақ-жоңғар қатынастарына тоқталсақ.

 1735 жылы қазіргі Батыс Моңғолия аумағында құрылған Жоңғар хандығы алғашқы күнінен бастап –ақ Қазақ хандығымен жаулық қатынаста болғаны белгілі. Сол тұстағы қазақтың ең басты жауы – шығыстағы жоңғарлар болатын және де екі жақ арасында үлкенді-кішілі соғыстар, тонаушылық сипаттағы жорықтар бір ғасырдан астам уақыт бойы жалғасып келе жатыр еді. Жоңғарлар – көшпелі мал шаруашылығымен айналысатын халық болғандықтан оларға үнемі жаңа жайылымдар қажет болып отырды. Сондай-ақ олардың шығысы мен оңтүстігіндегі көршісі – алып Цинь империясы олардың жерін бірте-бірте жаулап алып келе жатыр еді. Жаңа жайылымдарға деген қажеттілік жоңғарларды қазақ жеріне көз алартып, басып алуға итермелейді. Жоңғария хандығы алғашқы күндерден бастап қазақ жеріне тонаушылық жорықтар ұйымдастырады. Батыр хонтайшы(1635-1653) тұсында қазақ – жоңғар арасында үш ірі соғыс болады. Олардың 1635,1643 және 1652 жылдары болғаны тарихтан мәлім.

 1653-1670 жылдары билікте болған Сенге хонтайшы тұсында екі жақ арасында ірі соғыстардың болғандығы тарихта тіркелмеген. Ал Галдан Бошокту(1671-1697) тұсында Жоңғарияның әскери басқыншылық саясаты барлық көрші елдерге бағытталады. Қытаймен соғыса отырып, ол Шығыс Түркістанды бағындырады, 1680-1683 жылдары Сайрам қаласы түбінде қазақтармен соғыс жүргізеді, Ош пен Андижан өңірлеріне тонаушылық жорықтар ұйымдастырады. Ақыры 1697 жылы 52 жасында, қытай әскерлерінен жеңіліс тауып, өзіне-өзі қол жұмсап өлтіреді.

 1697 жылы Сенгенің ұлы Цеван Рабтанның жоңғар тағына келуімен қазақ-жоңғар қатынасы күрт өзгеріске ұшырайды. Егерде Цеван Рабтанға дейінгі екі жақ арасындағы қарым-қатынастар негізінен тонаушылық сипатта болса, жаңа хонтайшы ол қатынасты басқыншылық сипатқа ауыстырады. Тарихқа жүгінсек, тек қана Тәуке ханның тұсында Цеван Рабтан қазақтарға қарсы 1698, 1711-1712, 1714, 1715 жылдары ірі жорықтар жасаған екен[14,215]. Бұл жылдар Қазақ хандығындағы бір орталықтан басқарылатын хандық биліктің құлдырап, орнына бірнеше хандықтардың пайда болып жатқан кезі, яғни бытыраңқылық кезеңнің басталған кезі болатын.

 Тәуке ханнан соң билікте болғандар Есім ханның бір ұрпағы Қайып хан (1716-1718), одан кейін билікке келген Тәукенің үлкен ұлы Болат хан (1718-1723) осы жылдары қазақ қоғамында қалыптасқан ішкі саяси қайшылықтарды ретке келтіре алмады. Орталық атқарушы билік әлсіз болғандықтан жер-жердегі беделді сұлтандар өздерін хан деп жариялап, дербес саясат жүргізе бастайды. Кіші жүзде Әбілқайыр хан, Ұлы жүзде оның туысы Жолбарыс хан Тәшкенде отырып, дербес билеуші атанады. 1723-1725 жылдардағы жоңғар шапқыншылығы қазақ қоғамындағы қиын жағдайды одан әрі шиеленістіреді. Түркістанда Болат ханның өлімінен кейін Тәуке ханның ұлы Сәмеке хан (1723-1737) таққа келеді, бірақ ол бір орталықтан басқарылатын мемлекеттік жүйені қалпына келтіре алмайды. Ал одан кейін Болаттың ұлы Әбілмәмбет хан (1739-1771) Түркістандағы тақты иеленеді. Кіші жүз бен Ұлы жүздің тайпалары өз хандарына бағынғандықтан, Түркістандағы Сәмеке, Әбілмәмбет хандардың билігі бар болғаны Орта жүз аумағындағы ру-тайпаларға, оның ішінде олардың бір бөлігіне ғана таралады. Сол себепті олар бүкіл қазақтың Ұлы ханы деп аталмай, бар болғаны Орта жүз хандары деп атала бастайды.

 Орта жүздегі саяси жағдай осы жылдары қиын әрі күрделі болатын. Әбілмәмбет хан негізінен арғын руларына арқа сүйесе, Сәмеке ханның ұлдары Сейіт хан мен Есім хан Түркістан қаласы мен оған іргелес елді мекендерде билік жүргізіп, Әбілмәмбет ханмен тайталасқа түседі. Осы жылдарда Орта жүздің тағы бір ірі саяси тұлғасы Барақ сұлтан ортажүздің найман, қоңырат, қаракесек руларын басқарып, бүкіл Қазақ еліндегі саяси шиеленістің отын одан әрі өршіте түседі. Барақ сұлтанның туған інісі Көшек хан(1750 жылы өлген) найманның садыр руын басқарып, Сайрам қаласында жеке-дара хан болып отырады.

 Қазақ еліндегі осындай ішкі саяси жағдай көрші мемлекетке белгілі болатын. Батыстан ентелеп келе жатқан Ресей де, шығыстан әлсін-әлсін жорық жасап отырған Жоңғария да қазақ қоғамында қалыптасқан саяси жағдайдан барынша пайда табуды көздейді. 1730 жылғы 20 шілдеде орыс тілінде жазылған бір құжаттың қысқаша мазмұны қазақ еліндегі саяси жағдайды былайша көрсетеді: «...40 мың түтіннен тұратын қазақтарды Әбілқайыр хан басқарады, тағы да Барақ және Әбілмәмбет деген екі ханы бар. Олар Ұлытау мен Кіші тауды, Сыр, Сарысу және Торғай өзендерін, Қарақұм далаларын башқұрттардан бір айлық жерде көшіп-қонып жүреді. Қазақтардың тағы мынадай қалалары бар: 1. Басты қаласы – Ташкент, оның билеушісі Жолбарыс хан, 2.Түркістан, онда Сәмеке хан отыр, 3. Сайрам, онда Көшек хан билік құрады... »[15, 35-36 – бб.].

 Ш.Ш.Уәлиханов Тәуке хан қайтыс болғаннан кейінгі қазақ елінде қалыптасқан саяси жағдайды қысқаша болса да, нақты былайша сипаттайды: «XVIII ғасырдың алғашқы онжылдықтары қазақ халқы үшін өте қиын уақыт болды. Жоңғарлар, Еділ қалмақтары, Жайық казактары және башқұрттар қазақтардың ұлыстарын жан-жақтан талап, малдарын айдап әкетіп, адамдарын отбасыларымен бірге тұтқынға әкетіп отырды. Қыстың аяздары мен аштық құдайдың жіберген сынағы тәрізді, халықтың қасіретін одан әрі қиындатып жіберді. Орынборда болған қазақтың бір рубасы халқының жағдайын бір топ тазыдан қашып келе жатқан қоянға теңеген»[16,111].

 Міне, осы жылдарда қазақ халқының батыр ұландары өз қолбасшыларының бастауымен жер үшін, ел үшін жан аямас қан майдандарға шыға бастайды. Сөйтіп, олар хандық билік атқаруға тиісті ел мен жерді қорғау міндетін өздері атқаруға кіріседі. Осындай абыройлы міндетті атқару қазақтың атақты қолбасшы батырларымен бірге жап-жас Апыр батырдың да мойнына түседі.

 Шежірелік материалдарда Апыр батыр 1700/1710 – 1739 жылдары өмір сүрген делінеді. Бұл жылдары қазақ –жоңғар қатынастарындағы белсенділік жоңғарлар жағында болып, 1697-1727 жылдары Цеван Рабтан және оның орнына келген Қалдан Церен (1727-1745) қазақтарға қарсы бірнеше жойқын жорықтар жасаған еді. Ол жорықтар ішіндегі ең ауыр болғаны 1723-1725 жылдардағы жоңғар шапқыншылығы болды. Жоңғарлар Ташкент, Сайрам, Түркістан қалалары мен сол өңірлердегі елді мекендерді иеленіп, оладың тұрғындарына ауыр салықтар салады.

 Қазақ халқының ауыз әдебиетінде бұл жылдардағы ауыр да қасіретті күндер «Ақтабан шұбырынды, алқа көл сұлама» деген атаумен, «Елім-ай» атты қайғылы әнмен есте қалды.

 Қаратаудың басынан көш келеді,
 Көшкен сайын бір тайлақ бос келеді.

 Қарындастан айырылған жаман екен,
Қара көзден мөлдіреп жас келеді.

 Мына заман қай заман,қысқан заман,

 Басымыздан бақ дәулет ұшқан заман.

 Шұбырғанда ізіңнен шаң борайды,

 Қаңтардағы қар жауған қыстан жаман.

 Мына заман қай заман бағы заман,

 Баяғыдай болар ма тағы заман.

 Қарындас пен қара орынқалғаннан соң,
 Көздің жасын көл қылып ағызамын.

 Мына заман қай заман? Қысқан заман,
Бақыт құсы алаштан ұшқан заман.
 Көк аспаннан топырақ, шаң борады,
 Күні суық қаңтардан, қыстан жаман...

 Шәкәрім Құдайбердіұлы қазақ халқының басына төнген осы ауыр күндерді былайша жазады: «...1723 жылы қазақ, қалмақ болып жиылып соғысқанда, қалмақтың бастығы Цеван Рабдан қазақтың көбін қырып, қалғанын қуып жіберген. Сонда қазақтар аш-жалаңаш, жаяу шұбап бір көлдің басына келіп көлді айнала сұлап жатыпты. Сонда бір ақсақал кісі айтыпты: балалар, адам бастан кешкен жақсылықты қандай ұмытпаса, жаманшылық көргенін де сондай ұмытпау керек, біздің бұл көрген бейнетіміздің аты «Ақтабан шұбырынды, алқа көл сұлама болсын» дейді, мағынасы «табанымыз ағарғанша жаяу жүріп, көлді айналып жатқан күн» дегені...»[17,25].

 Жауға мойынсұнбаған қазақ руларының жекелеген топтары мен бөлімшелері Орта Азия аумағына көшуге мәжбүр болады. А.И.Левшин өз еңбегінде Ұлы жүз бен Орта жүздің ру бөліктерінің Ходжентке, Орта жүздің басым бөлігінің Самарқан жаққа, Кіші жүз руларының Хиуа мен Бұхараға кеткендігін айтады[18,69-70].

 Дегенменде, қазақ руларының барлығы жан-жаққа бытырап қашып кеткен жоқ. Олар мүмкіндігінше жауға қарсылық көрсетті, күш жетпеген жағдайда қазақ жерінің батысы мен солтүстігіне қарай көшеді. Қай тайпаның, қай рудың басшысы мықты, кемеңгер, батыр болса, сол тайпа, сол ру бұл алапаттан аз шығынмен шығып, аман қалады. Сондай тұлғалардың бірі, Апыр батырдың немере туысы, есімі Матай руының ұранына айналған Бөрібай батыр болды. Біз оның халқы үшін жасаған ерен еңбектері жөнінде өзіміздің «Матай Бөрібай батыр» атты кітапшамызда тереңірек айтқанбыз[19]. Ауыз әдебиетінің материалдарында айтылатын тарихи жырлардан да бір-екі үзінді келтірсек:

 «...Күнгей жақты қаптаған қалмақ алды,

 Жетісудың өңірі елсіз қалды.

 Бостырып Үйсін, Найман , Қоңыратты,

 Жай жатқан қазақтарға лаң салды...

 Өлеңге қостым көзбен көрген көпті,

 Халқымды соғыс, аштық тентіретті.

 Біразы Найман, Қоңырат, Жалайырдың,

 Сарысу өзеніне келіп жетті...

 Бостырып жалайыр мен наймандарды,

 Алтай мен Алатауды қалмақ алды.

 Жалайыр, Найман, Қоңырат Бөрібайға еріп,

 Сарысу бойына кеп қоныстанды...»[20,174,177,181].

 Тарихи жырдың үзіндісінен қөріп отырғанымыздай, Бөрібай батыр тек өз руын ғана емес, басшысынан айырылған қазақтың басқа да рулары мен бөлімдерін жоңғарлардың талауына бермей, өзі бастап Орталық Қазақстандағы Сарысу өңіріне әкеліп қоныстандырады. Бұл кезде біз сөз етіп отырған Апыр батыр 15-16 жасқа келіп, Ұлытау өңірінде өмір сүріп жатқан болатын.

 1723-1725 жылдардағы жоңғарлардың жойқын жорықтарынан ес жиған халық бірте-бірте өзіне келе бастайды. Бірақ жоңғар әскерлері әлі де болса, қуатты еді. Олар Қазақ жерінің басым бөлігінде үстемдік құрып, қазақтың қалған жерлерін бағындыруды жоспарлайды. Олардың билеушілері Еділ бойындағы қалмақтармен байланыс орнатады да, әскери күштерін біріктіріп, Ұлы Далада өздерінің жеке мемлекеттерін құруды жоспарлайды. Шығыстағы жоңғарлар мен батыстағы қалмақтардың бірігуі болашақ қазақ халқының тағдыры үшін өте қауіпті болатын. Мұндай әрекеттерді болдырмау үшін , ең алдыменен шашырап жатқан қазақты біріктіру қажет болды. Ал ол үшін қазақтың рухын көтеретін кішігірім болса да жоңғарлардың бетін қайтаратын бір жеңіс қажет болды. Ол жеңіс шамамен 1726/1727 жылы - Сарысу өзенінің бір сағасы Бұланты өзені бойындағы Қарасиыр деген жерде өтеді. Тарихи аңыз-әңгімелерде әр жүздің жігіттерінен жиналған қазақ жасақтары жоңғарларды тас-талқан етіп жеңеді. Кейіннен бұл жер «Қалмақ қырылған» деп аталып кеткен.

 Тарихымызда Бұланты шайқасы деген атаумен қалған бұл шайқас 1727 жылы өтеді. Осы шайқаста 17 жасар Апыр батыр көзге түсіп, жастығына қарамай батыр атанады. Қаракерей Қабанбай, Қанжығалы Бөгенбай сынды аға батырлардың көзіне түседі. Шайқас барысы жөнінде ел арасында таралған аңыз-әңгімелерге сүйеніп айтылатын мынадай жырда Апыр батырдың ерлігі былайша суреттеледі:

«Қаптап шықты қалмақ та,

Келе сала ұрысты.

Жеке шығып бір қалмақ,

Тарылтты тым тынысты.

Шоқпарменен салысты,

Жағаласып алысты.

Қазақты қалмақ өлтіріп,

Аянбады көп шабысты.

Үш қазақ өлді майданда,

Кезек-кезек барысты.

Иіріліп қазақ алақтап,

Бірі-біріне қарады...

Ортадан шықты бір алып,

Алдаспанын қолға алып.

Атой салып аттанып,

Қалмақ жерді жастанды!

Сермегенде ол қылышты,

Екі адам жетпес құлашы.

Он жетісінде құрсанып,

Найманның бір баласы,

Қылыш ілген білекке,

 Апыр Қаракөз баласы!»[2,34].

 Егерде ортағасырлық кезеңдегі шайқастардың бәрі дерлік екі жақ батырларының жекпе-жегімен басталатынын ескерсек, Бұланты шайқасы да осы дәстүрге сай басталған деуге болады. Жоңғардың бір батырынан қазақтың үш батыры жекпе-жекте жеңіліс тауып, бүкіл әскердің рухы төмендей бастаған тұста алып тұлғалы 17 жасар Апыр намысқа салып, қылышын білекке іліп, алдаспанын қолына алып, ортаға атойлап шығады да, жоңғар батырымен алысқа шығады. Жекпе жек тартыста Апыр жеңіп, жоңғар батырын жер жастандырады. Рухы аспандаған қазақ жасақтары осы шайқаста жоңғарларды жеңіліске ұшыратады.

 Осы шайқастан соң жап-жас Апыр батыр есімі елге танылады. Қазақ әскерінің бас қолбасшысы болған Қанжығалы Бөгенбай батырдан бата алып, сыйға алдаспан алған көрінеді. Осы шайқастан соң Найман қолының қатарында Апыр батыр бірнеше шайқастарға қатысып Қабанбай батырдың оң қолы болған[2,52]. Ол туралы жырларда мынадай үзінделер кездеседі:

«Сардардан Апыр батыр бата алған,

Алдаспан, өткір қылыш сыйы болған!

Аттанып даңқы шықты Батыр – деген,

Апырға бақ береке, аруақ қонған!»[2,52].

 Ал Бұлантыдағы жеңіс туралы хабар бүкіл қазаққа тез тарайды, халықты рухтандырады. Сүйінші сұраған хабаршылар жан-жаққа шабады. Халықтың рухы тасып, жігіттер ру, тайпа батырларының жанына шоғырлана бастайды. Осылайша, бүкіл халықтық бірігу идеясы басталады да, ол 1729 жылғы Аңырақай шайқасындағы жеңіске алып келеді.

 Жезқазған өңірінің белгілі өлкетанушысы М.Қазамбаевтың жазуынша, «Апыр батыр өте бітімі зор, әрі қырағы, көреген сарбаз болған. Талай жорықтарда қазақ әскерінің алып туын алдыңғы шепте ұстап жүру кұрметіне дара бөленген жан», - болыпты[2,52].

 XVIII ғасырдың бірінші жартысындағы қазақ-жоңғар қатынастарында шартты түрде «екінші ақтабан» деп аталатын жылдар бар. Ол жылдарға - 1739-1741 жылдар аралығы жатады. Апыр батыр өмірінің соңғы кезеңі осы жылдарда өтеді. «Екінші Ақтабанның» басты оқиғалары тағы да жоңғар шапқыншылығымен тікелей байланысты болғандықтан сол тұстағы қазақ-жоңғар қатынастарына қысқаша болса да тоқтала кетелік.

 1727 жылы жоңғар хонтайшысы Цеван Рабтан кенеттен қайтыс болып, таққа оның екі әйелінен туған ұлдары таласады да, жеңіске Галдан Церен жетеді. Жеңілген Шоно Лоузан Еділ бойындағы қалмақтарға қашып, сонда 1732 жылы қайтыс болады. Ал Галдан Церен болса, жоңғар тағын мықты иеленеді, мемлекеттік басқару жүйесін күшейтеді. Басқаша айтқанда, жоңғар қоғамында оның билігіне қарсы тұрар ешкім болмайды. Тіпті болған күннің өзінде олар өз ойларын ешкімге білдірмей өз ішінде ұстайды. Соның арқасында оның билігі тұсында Жоңғарияда ішкі саяси тұрақтылық қалыптасады. Ал оның қолбасшылық қабілеті көрші елдерге бағытталған жорықтардың көпшілігінде тек жеңіспен аяқталып отырады. Мұндай жағдай Орталық Азия аумағында Жоңғарияның беделін артырады.

 Ал дәл осы тұстағы Қазақ елінің ішкі саяси жағдайына келсек, Аңырақай шайқасы кезіндегі күш біріктіру уақытша ғана болып, шайқастан кейінгі жылдары бұған дейін айтып өткеніміздей, хандар мен сұлтандар арасындағы алауыздық оты қайта өршиді. Кіші жүзде Әбілқайыр ханның Ресейге ант беруіне байланысты Сырдың төменгі ағысы мен Арал маңындағы Әлім тайпаларының билеушісі Батыр сұлтан оған ашық түрде қарсы шығады. 1737 жылы Орта жүз ханы Сәмеке хайтыс болып, оның орнына Болат ханның ұлы Әбілмәмбет отырады. Әбілмәмбет ханның Түркістанда отырған Сәмеке ханның ұлдары Сейіт пен Есім хандармен ара-қатынасы онша болмады. Олардың арасында ашық соғыс болмаса да, қарулы қақтығыстар болып тұрды.Басқаша айтқанда, сол тұстағы қазақ билеушілері «ақтабан шұбырынды» оқиғаларынан сабақ алмайды.

 Шартты түрде екінші «ақтабан» деп аталатын қазақ-жоңғар соғыстары 1739-1741 жылдар аралығында өтіп, ол негізінен Орта Жүз аумағындағы тайпаларға бағытталады. Ал Ұлы Жүз билеушілері болса, Жоңғария билігін мойындап, аманат ретінде бір – бір ұлдарын Жоңғарияға жіберген болатын. Ортажүздіктер Жоңғарияға аманатқа адам беруден бас тарқан еді. Әбден күшейген Жоңғар хоңтайшысы Орта Жүзді бағындыру үшін жойқын жорықтарын бастайды. Жоңғарлар үш жыл ішінде Орта жүз аумағына үш жойқын жорықтар жасап, халықты ауыр зардаптар мен күйзелістерге ұшыратады.

 «Екінші ақтабанның» алғашқы жорығы 1739 жылдың күзінде басталып, 1740 жылдың қысына дейін жалғасады. Орынбор комиссиясының бастығы В.Урусов Ресейдің Сыртқы істер алқасына жолдаған ресми баяндамасында Орта жүз батыры Жәнібектің жазған хатындағы мәліметтерге сүйеніп, «биылғы жазда Әбілмәмбет хан мен Абылай және Барақ сұлтандардың иелігіндегі жерлерге он бір мың қара қалмақтың келгендігін» хабарлайды.[21,177 б.]. Ал екінші бір орыс дерегі «Ертіс пен Есіл өзендері бойын мекендеген Орта жүз қазақтарына, абақ керей ұлыстарына, Әбілмәмбет пен Барақ сұлтандардың иеліктеріне он бес мың жоңғар әскерлері шабуыл жасап, ауылдарды талқандады, қыруар мал мен адамдарын алып кетті», - деп хабар береді[21,180 б.].

 Екі бағыттағы соққының бірі оңтүстіктен, Сырдың жоғары ағысы бойынан, екіншісі, солтүстіктен, Ертіс өзені жақтан жасалады да, тағы да қазақ ру-тайпалары мардымды қарсылық көрсете алмай, орыс шептері мен бекіністеріне қарай шегінеді. Қыс түсіп, қардың қалың болуына байланысты жоңғарлар шабуылдарын уақытша тоқтатады да, мол олжамен кері оралады. Әбілмәмбет ханның иелігіндегі Орта жүз қазақтары адам жағынан да, материалдық жағынан да өте зор шығынға ұшырайды. Жоңғар шапқыншылығы күшейіп тұрған кезде хан тарапынан ел қорғауды, жауға қарсылық көрсетуді ұйымдастыру, оған басшылық жасау секілді істер қолға алынбайды. Алынса да оң нәтиже бермейді. Бұл жорықтан негізінен Орта жүз тайпалары ауыр зардап шегеді.

 Жоңғарлардың екінші жорығы 1740 жылдың күз айларында Орта жүз аумағына қайта басталады. Бұл жолғы жорығында жоңғарлар қазақтар тарапынан ұйымдастырылған кәдімгідей қарсылықтарға тап болады. Орыс деректерінде дәл осы жылы Әбілмәмбет хан мен Абылай сұлтанның екі мың жасақпен Қалдан Церенге аттанып кеткендігі туралы баяндалады[22, 34].

 1741 жылдың ақпан айында Орта жүзге жоңғарлардың үшінші жойқын жорығы басталады. 30 мыңдық жоңғар әскерін ноян Септен мен қонтайшының ұлы Лама-Доржы басқарады. Бұл жолы да жоңғарлар Орта жүзді көктей өтіп, Тобыл, Есіл өзеніне дейін барады. Қарапайым халық тағы да көп шығынға ұшырайды. Жоңғарлардың осы үшінші жорығында Орта жүз сұлтаны Абылай жоңғарларға тұтқынға алынады.

 Сондай-ақ үшінші жорық барысында Орта жүз сұлтаны Барақтың да жасағы жеңіліске ұшырайды. Қазақтың бірнеше аты шыққан батырлары жоңғарлар қолына тұтқынға түссе, бірнешеуі ұрыс үстінде қаза табады. Олардың ішінде Матай руының әрі батыры, әрі биі Бөрібай батыр да болған. Біздің кейіпкеріміз Апыр батыр да «екінші ақтабанның» алғашқы жылғы соғысында ерлікпен қаза табады. М.Қазамбаев Апыр батырды 1739 жылы Түркістанды жоңғарлардан азат ету шайқасында қаза тапқан деп жазады[2,52]. Біз автордың бұл пікірімен толық келісе алмаймыз. Апыр батырдың қазақ тапқан жылын 1739 жыл деп көрсетілуі ақиқатқа сай келеді де, Түркістанда жоңғарлардан азат ету жолындағы шайқаста қаза тапты деген пікірімен келісе қою қиын. Өйткені жоңғар хоңтайшысы Қалдан Церен тірі тұрғанда қазақ жерлерін жоңғарлардан азат ету соғыстары бастала қоймаған болатын. Ол тек 1745 жылы қайтыс болды және оларда да тақ үшін он шақты жыл бойы тақ үшін күрестер басталып, орталық билік әлсіреген кезде, Абылай ханның басшылығымен азат ету күресі басталады.

 «Екінші ақтабанның» басталуы 1739 жылы болса, әлі отызға тола қоймаса да бүкіл елге атақ-даңқы жайылып кеткен Апыр батыр өз жасағымен қарсы аттанған деген пікірді білдіреміз. Намысты ту еткен Апыр батыр күштің тең болмауына қарамастан шегінудің не тұтқынға түсудіің орнына ашық майданда жау қолынан қаза табуды қалаған секілді. Мұндай іс тек нағыз батырлардың қолынан ғана келеді!

 Батыр денесі мәңгі тыныштығын қасиетті Түркістан қаласындағы Қожа Ахмет Ясауи кесенесі маңынан табады.

 «Түркістанда қаза болды Алланың бір пендесі,

Біртуар батыр еді, бұл өмірде жоқ теңдесі!

Сол шайқаста қаза болып Апыр батыр,

 Қасиетті Яссауйде жатыр мәңгі мүрдесі!», - деп жырлайды ол туралы кейінгі кездің ақындары[2,53].

 Енді Апыр батырдың тікелей ұрпақтары туралы бір-екі ауыз сөз айта кетелік.

 М.Қазамбаев еңбегінде Апыр батырдың қырғыз батыры Шабданхан батырдың қызына үйленгендігі және одан Жанбатыр атты ұлы болғандығын айтады да, одан тараған ұрпақтар қазіргі кезде Түркістан мен Жезқазған өңірлерінде өмір сүріп жатқандығын хабарлайды[2,55]. Олардың отбасылық мұраларында батыр бабасынан таралатын ұрпақтар шежіресі бар шығар деп ойлаймыз.

 Осылайша, XVIII ғасырдың басында дүниеге келіп, ел мен жердің тағдыры таразыға түскен шақта жастығына қарамай қолына найза алып, атқа қонған Апыр батыр туралы зерттеуімізді аяқтай келе мынадай қорытындылар жасаймыз.

 Біріншіден, кез келген мемлекеттік биліктің негізгі міндеті өзін қалыптастырған халықтың бірлігі мен өмір сүріп отырған жерінің тұтастығын қамтамасыз ету, қорғау болып саналады. Ал егерде мемлекеттік билік әлсіреп, негізгі міндеттерін орындай алмаған жағдайда, ел мен жерді қорғауды ұйымдастыру ісі – халықтың өз ішінен шыққан батырлардың мойнына түседі. Біз оны қазақ халқының этникалық сипаттағы төл мемлекеті Қазақ хандығының тарихынан көреміз. XV ғасырдың ортасында құрылған Қазақ хандығы XVIII ғасырдың басына дейін бұл міндетін орындап, одан кейінгі кезеңде бытыраңқылыққа түсуіне байланысты негізгі міндетін толық орындай алмайды. Осы кезде, яғни XVIII ғасырда ел арасынан батырлар шоғыры бой көтереді. Сол батырлардың бірі – Найман Төртқара Апыр батыр бола білді.

 Екіншіден, жастайынан жоңғарлармен болған шайқастарда көзге түсіп батыр атанған, аға батырлардан бата мен сый алған Апыр батыр ел намысы үшін 1727-1739 жылдары жоңғарларға қарсы барлық ұрыс-шайқастарға қатысады. Және де осы шайқастарда жанын пида етеді. Сүйегі қасиетті Түркістанда жерленеді.

 Үшіншіден, Апыр батыр есімі туған халқына соңғы жылдары ғана таныла бастады. Ол туралы зерттеулерді енді басталды деуге болады. Ел арасында Апыр батыр туралы тарихи аңыз-әңгімелерді жинастыруды, оларды жеке кітап қылып шығаруды бүгіннен бастап қолға алу керек деп санаймыз. Апыр батыр секілді батырларымыздың рухтарына тағзым ете отыра, біздер олардың ел үшін жасаған істерін келесі ұрпақтарға жеткізуіміз керек, олардың есімдерін халқымыздың санасында мәңгі есте қалдыруымыз керек.

**Әдебиеттер:**

1. Әлжантегі Т. Апыр батыр. Мысты өңір. Аймақтық апталық газет. 2003. – 25 шілде. 12-13 бб.
2. Қазамбаев М. Апыр батыр. Жезқазған: «Полиграфия АСАР» ЖК «Битанова С.Д.», 2016. – 74 бет.
3. Қазкенов Б. Абылайдың бір серігі Апыр батыр. BAQ.KZ. 06 тамыз 2015.
4. Бек А. Бұлантының бойында қазақ қалың қол жиған.KYZYLORDA –NEWS.KZ. Қызылорда облыстық интернет газеті.21 қазан 2019 ж.
5. Аршабеков Т.Т., Жұмабеков Ж.А., Жұманова А.З. Арқа батырлары. Қарағанды, Тенгри баспасы, 2019. – 420 б.
6. Оразбаев Д., Қазкенов Б. Бұланты шайқасының тарихи маңызы. Сыр бойы газетінің сайты. Сейсенбі, 5 қаңтар, 2021.
7. «Қазақ ру-тайпаларының тарихы». Найман Х том. Үшінші кітап. – Алматы: «Алаш» тарихи-зерттеу орталығы, 2007. – 430 бет.
8. Тынышпаев М. Материалы к истории киргиз-казакского народа. Восточное Отделение Киргизского Государственного Издательства. Ташкент, 1925.- 76 с.
9. Бабалар сөзі. Жүз томдық. Шежірелік жыр-аңыздар. [Мәтін]. 82 том. Астана: Фолиант, 2012. – 432 бет.
10. [Трепавлов В.В. Государственный строй монгольской империи: 13 в.](http://booksshare.net/index.php?id1=4&category=history&author=trepalov-vv&book=1993) — М.: Наука, 1993. — 168 c.
11. Кляшторный С.Г., Султанов Т.И. Казахстан. Летопись трех тысячелетий. Алматы, 1992.
12. Кляшторный С.Г. Образ кагана в орхонских памятниках.- Письменные памятники и проблемы истории культуры народов Востока. Годичные научные сессии ЛО ИВ АН СССР (13 сессия). М., 1977.
13. Султанов Т.И. Поднятые на белой кошме. Потомки Чингиз-хана. – Алматы: Дайк-Пресс, 2001, - 276 с. – (Казахстанские востоковедные исследования).
14. Златкин И.Я. История Джунгарсого ханства. 1635-1758. Издание второе. Наука, М.,1983.
15. Казахско-русские отношения в XVI-XVIII веках.(Сборник документов и материалов). Издательство Академии Наук Казахской ССР. Алма-Ата, 1961.
16. Валиханов Ч.Ч. Собрание сочинений в пяти томах. Т.IV.- Алма –Ата, 1985.
17. Құдайбердіұлы Ш. Түрік, қырғыз - қазақ һәм хандар шежіресі.- Алматы: Қазақстан. Сана, 1991. – 80 бет.
18. Левшин А.И.Описание киргиз-кайсакских или киргиз-казачьих орд и степей. Ч.II. СПб.,1832.
19. Матай Бөрібай батыр. Буклет./Б.Кәрібаев. – Түркістан, 2013. – 32 б.
20. Үш пайғамбар. – Алматы, 1992.
21. Қазақтың ханы – Абылай: Дәуірі, өмірі мен қызметі: Алматы; «Ел-шежіре», 2011. Т.1.- 640 бет. Құрастырып, қазақшаға аударып, көрсеткіштерін түзген және түсініктерін жазған – З.С.Тайшыбай.
22. Сулейменов Р.Б., Моисеев В.А. Из истории Казахстана XVIII века. (О внешней и внутренней политике Аблая). Алма-Ата: «Наука»,1988 – 144 с.